ฐานะคลังไม่สะท้านภาษีน้ำมันยังเกินเป้า
กรมสรรพสามิตและ สคร. ยังเดินหน้าเก็บภาษี และเงินส่งรายได้รัฐวิสาหกิจ เดือน เม.ย.เกินเป้าต่อเนื่อง
18 ส.ค. 2554

กรมสรรพสามิตและ สคร. ยังเดินหน้าเก็บภาษี และเงินส่งรายได้รัฐวิสาหกิจ เดือน เม.ย.เกินเป้าต่อเนื่อง
นายพงษ์ภาณุ เศวตรุนทร์ อธิบดีกรมสรรพสามิต กล่าวว่า การเก็บภาษีสรรพสามิตในเดือน เม.ย. 2554 ได้จำนวน 3.95 หมื่นล้านบาท สูงกว่าเป้า 6,633 ล้านบาท หรือ 20.18% โดยเก็บภาษีน้ำมันได้เกินเป้า 370 ล้านบาท ภาษีรถยนต์ 3,988 ล้านบาท ภาษียาสูบ 1,471 ล้านบาท ภาษีเบียร์ 109 ล้านบาท และภาษีสุรา 535 ล้านบาท
สำหรับการเก็บภาษีสรรพสามิตในรอบ 7 เดือนแรกของปีงบประมาณ 2554 เก็บได้ 2.67 แสนล้านบาท สูงกว่าเป้า 3.72 หมื่นล้านบาท หรือ 16.14%
ทั้งนี้ มีการประเมินว่ารายได้จากภาษีน้ำมันของรัฐบาลจะเริ่มลดลงในเดือน พ.ค. หลังจากที่มีการยกเว้นภาษีน้ำมันดีเซลเพื่อแก้ปัญหาราคาขายปลีก ที่ได้รับผลกระทบจากราคาน้ำมันในตลาดโลกที่สูงขึ้น
ด้านนายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวว่า การนำส่งรายได้ของรัฐวิสาหกิจประจำเดือน เม.ย. 2554 มีจำนวน 2.13 หมื่นล้านบาท โดยมีรัฐวิสาหกิจที่นำส่งรายได้สูงสุด 5 อันดับแรก ได้แก่ การไฟฟ้าฝ่ายผลิตแห่งประเทศไทย นำส่งรายได้สูงสุดจำนวน 8,676 ล้านบาท สูงกว่าที่ประมาณการไว้ถึง 1,675 ล้านบาท
นอกจากนี้ ยังมีธนาคารออมสินนำส่งจำนวน 4,025 ล้านบาท การไฟฟ้าส่วนภูมิภาคนำส่ง 2,500 ล้านบาท ธนาคารอาคารสงเคราะห์ 1,548 ล้านบาท สูงกว่าที่ประมาณการไว้ 793 ล้านบาท และสำนักงานสลากกินแบ่งรัฐบาลนำส่งรายได้จำนวน 1,120 ล้านบาท
นายสมชัย กล่าวว่า ตั้งแต่ต้นปีงบประมาณ 2554 จนถึงปัจจุบัน รัฐวิสาหกิจสามารถนำส่งเงินรายได้เข้ารัฐ รวมผลตอบแทนจากกองทุนรวมวายุภักษ์ รวม 6.36 หมื่นล้านบาท จากที่ประมาณการไว้ 5.5 หมื่นล้านบาท สูงกว่าประมาณการถึง 8,643 ล้านบาท คิดเป็น 75.46% ของประมาณการนำส่งรายได้ของรัฐวิสาหกิจของทั้งปีงบประมาณ ซึ่งตั้งเป้าไว้ 8.44 หมื่นล้านบาท